



După Alianța Vestului, apare și Alianța Transilvania Nord din care vor face parte orașele Baia Mare, Satu Mare şi Zalău, dar și alte orașe mai mici.

”Noi, municipiul Baia Mare, am inițiat o astfel de asociere care se va numi Transilvania de Nord, cu Baia Mare, Satu Mare, Zalău, Carei, Sighetu Marmației, Sein. Ideea pe care mergem este cea a infrastructurii, drumul rapid Baia Mare – Satu Mare, cu centura municipiului Baia Mare, drumul rapid Baia Mare – Zalău, care să se intersecteze în Autostrada Transilvania. Avem deschiderea spre Ucraina, cu un pod de mari dimensiuni. Aceste puncte strategice sunt prevăzute în Masterplanul pentru Transport”, a precizat Cătălin Cherecheş, potrivit proiect100.ro.

Primarul vrea să aducă şi Consiliile Judeţene în aceste structuri asociative. ”În România funcţionează foarte multe asociaţii intercomunitare pe apă, deşeuri etc dar ele sunt la nivelul judeţelor. Vrem să le transformăm la nivelul unor regiuni. Automat şi populaţia din Baia Mare merge la o fabrică din Satu Mare şi are nevoie de drum. Suntem punct nodal între România, Ungaria şi Ucraina. Şi cunoaşteţi interesul UE pentru Ucraina. Iar drumurile nu sunt dezvoltate la capacitatea dorită”, a mai spus edilul din Baia Mare.

Pe de altă parte, edilul este convins că „România nu a folosit toate variantele şi pârghiile. Ministerul Dezvoltării nu poate să acopere toate nevoile administraţiei. Din această perspectivă, cei care administrează primăriile, sunt cei mai motivaţi să îşi găsească resurse la nivelul comunităţii europene. Şi ele sunt de mai multe tipuri, printre care şi acele programe strategice finanţate direct de la Bruxelles, iar pentru asta ai nevoie de o asociere”.

De altfel edilul din Baia Mare a precizat că dezvoltarea ţării trebuie să fie una coerentă. ”Este foarte util să nu ne uităm doar în curtea noastră. Trebuie să vedem cum e în Nordul Transilvaniei, în Nordul Moldovei, în Dobrogea şi aşa mai departe astfel încât dezvoltarea economică să fie coerentă, încât să se dezvolte şi celelalte politici de educaţie, programe sociale etc”, a precizat Cătălin Cherecheş.